Dokter se avontuurlus: Sê net ja! | Sarie
Dokter se avontuurlus: Sê net ja!
Hoe anders as op fietse. Anna vier haar graad in veeaartsenykunde, en Mary haar meesters in ingenieurswese. FOTO Verskaf
Nou gaan jy wraggies te ver, Joan! Dié woorde (en variasies daarvan) het Joan Louwrens al dikwels vir haarself gesê wanneer sy nogmaals op pad is, iewers na die uithoeke: Tristan da Cunha, die Australiese Outback, Antarktika, die Svalbardeilandgroep in die Noordpoolsirkel . . .
Deur die jare het sy as medikus op van die wêreld se mees afgele plekke gaan werk. Soms met 'n hart wat wild klop, soms met haar twee jong dogters op tou, ander kere op kort kennisgewing . . . en dikwels met vriende en familie wat kopskuddend van haar afskeid neem.
"Wat kan ek sê? Ek raak ongemaklik in my gemaksone," sê Joan, wie se boek oor haar avonture, A Wilder Life: Journey of an Adventuring Doctor, einde verlede jaar verskyn het. Die wildernis het nog altyd tot haar gespreek. Haar huis naby Knysna, waar sy tydens ons Zoom-onderhoud gesels, is geleë op 'n ongerepte stuk grond met 'n woud en 'n uitsig op die rivier.